ימינה

ימינה הייתה רשימה ימנית ישראלית וסיעה בכנסת בראשות נפתלי בנט ואיילת שקד. במקור הרשימה הוקמה מאיחודן של שלוש מפלגות: הימין החדש, הבית היהודי והאיחוד הלאומי – תקומה, אך מאז 2021 ועד פירוקה כללה רק את הימין החדש.

רשימת "ימינה" התמודדה לראשונה בבחירות לכנסת ה-22 (2019) בראשות איילת שקד, וקיבלה 7 מנדטים. לאחר הבחירות התפצלה לשתי סיעות: הבית היהודי – האיחוד הלאומי, והימין החדש.

בבחירות לכנסת העשרים ושלוש (2020) רצו שוב שלוש המפלגות יחד בראשות נפתלי בנט. כחודשיים לאחר הבחירות הסיעה החליטה לא להצטרף לקואליציה של ממשלת ישראל השלושים וחמש, בין השאר היות שהוצעו לה מעט תפקידים משפיעים לדעתה. רפי פרץ התפצל מימינה, כסיעת יחיד של הבית היהודי ומונה לשר ירושלים ומורשת.

לקראת הבחירות לכנסת העשרים וארבע (2021) החליטה מפלגת האיחוד הלאומי – תקומה בראשות בצלאל סמוטריץ' לרוץ בנפרד, ולפיכך נותרה ברשימה רק הימין החדש בראשות נפתלי בנט. הבית היהודי פרשה מהמרוץ והודיעה על תמיכה בימינה. בבחירות קיבלה ימינה 7 מנדטים ונכנסה לכנסת העשרים וארבע. עם הקמת ממשלת ישראל השלושים ושש (בין 13 ביוני 2021 ל-30 ביוני 2022), הייתה ימינה מפלגת השלטון בישראל.

ב-27 ביולי 2022 הכריזו שקד ויועז הנדל מסיעת דרך ארץ על ריצה משותפת עם מפלגת הימין החדש במסגרת רשימת הרוח הציונית. ב-11 בספטמבר 2022 התפצלו שקד והנדל עקב אי הסכמה במקרה שבו אין היתכנות לממשלת אחדות. זמן קצר לאחר מכן, שקד חברה לבית היהודי בראשות יוסי ברודני לריצה משותפת. הרשימה לא עברה את אחוז החסימה בבחירות לכנסת ה-25.

היסטוריה

ביולי 2019, לקראת הבחירות לכנסת העשרים ושתיים, הסכימו הבית היהודי והאיחוד הלאומי – תקומה, שתי מפלגות שכבר היו תחת הסכם של רשימה משותפת, על ריצה משותפת עם מפלגת הימין החדש תחת רשימת "הימין המאוחד". הוסכם שאיילת שקד תוצב במקום הראשון ברשימה. בנוסף, הוסכם שלאחר הבחירות תתחייב הרשימה להמליץ לנשיא על בנימין נתניהו לראשות הממשלה ושהיא תדרוש לחוקק חוק נורווגי מרובע במשא המתן הקואליציוני, עוד סוכם כי בנט יקבל את התיק הבכיר, לאחריו סמוטריץ' ובהמשך פרץ ושקד. הרשימה קיימה משא ומתן לצירוף מפלגת עוצמה יהודית והציעה לה להשתלב לטענת חברי עוצמה יהודית במקומות 8 ו־13 ברשימה, אך זו סירבה. משא ומתן נוסף מול זהות בראשות משה פייגלין, לא צלח אף הוא. ב-12 באוגוסט, עם חשיפת הקמפיין, שונה שם הרשימה ל"ימינה" על פי הצעת חברת הכנסת אורית סטרוק.

בבחירות קיבלה "ימינה" שבעה מנדטים. שניים מחברי הכנסת שלה מונו עוד קודם לכן לשרים בממשלת המעבר: רפי פרץ לשר החינוך ובצלאל סמוטריץ' לשר התחבורה. מאוחר יותר מונה נפתלי בנט לשר הביטחון.

עם תום הבחירות פנתה הרשימה ליו"ר הכנסת בבקשה להתפצל לשתי סיעות: הימין החדש ו"הבית היהודי-האיחוד הלאומי". שתי המפלגות הודיעו כי ימשיכו לעבוד יחד במשא ומתן הקואליציוני ובכנסת. ב-10 באוקטובר אושר הפיצול.

לקראת הבחירות לכנסת ה-23 רצו שוב שלוש המפלגות יחד, בצירוף מפלגת אח"י. הפעם בראשות נפתלי בנט, ושוב בלא איתמר בן-גביר שרץ ברשימה עצמאית נפרדת מכיוון שימינה לא רצו לצרפו ולא עבר את אחוז החסימה.
המפלגה קיבלה כ-240 אלף קולות שהם 6 מנדטים.

רשימת ימינה לא הצטרפה לקואליציה של ממשלת ישראל השלושים וחמש, ממשלת אחדות בראשות הליכוד וכחול לבן, בין השאר בגלל מיעוט בקבלת תפקידים משפיעים בנושאי החשובים לה, ואי הסכמה לקווי היסוד של הממשלה החדשה. עם זאת יו"ר הבית היהודי רפי פרץ פרש מהסיעה, ומונה לשר לענייני ירושלים ומורשת.

לקראת סוף שנת 2020 הרבו בנט ושקד לבקר את הממשלה על טיפולה במשבר הקורונה בישראל, הן בהיבט הבריאותי והן בהיבט הכלכלי-חברתי. בהקשר זה טבע בנט את הסיסמה "לא פרנסה – לא מעניין" והכריז שזה הנושא הדחוף ביותר, שלמענו הוא מתכוון לשים בצד נושאי מחלוקת פוליטית (כגון החלת ריבונות על שטחי יהודה ושומרון) על מנת להקים ממשלת חירום שתחלץ את ישראל מהמשבר. בנוסף הציג תוכניות חירום לשיקום כלכלת ישראל. סקרים שנערכו בתקופה ההיא צפו למפלגה למעלה מ-20 מנדטים.

עם התפזרות הכנסת ותחילת הבחירות לכנסת ה-24 הכריז בנט שהוא רואה את עצמו כמועמד לראשות הממשלה ושמפלגתו תמליץ עליו לנשיא. אחרי פרישת גדעון סער מהליכוד והקמת מפלגת תקווה חדשה בראשותו קטן כוחה של ימינה בסקרים בכמחצית. בנט אמר שמטרתו "להחליף את ההנהגה הכושלת". בסוף ינואר 2021 הודיע בצלאל סמוטריץ' על התפצלות מפלגתו, שמותגה כמפלגת הציונות הדתית, מימינה, ובכך למעשה התפרקה הרשימה למרכיביה, וימינה רצה כשהיא כוללת את חברי הימין החדש בלבד. ב-4 בפברואר, היום האחרון להגשת הרשימות המתמודדות בבחירות, הכריזה חגית משה כי מפלגת הבית היהודי לא תתמודד בבחירות ותתמוך ברשימת "ימינה", וכן תאשר לימינה להשתמש באות שלה, ב'. בתמורה התחייבה ימינה למינוייה של משה בממשלה עתידית כשרה אחראית על תחומים הקשורים לציונות הדתית ומוסדותיה.

לאחר מערכת הבחירות, בהן קיבלה 7 מנדטים, הרשימה הייתה מפלגת שלטון בישראל ברוטציה עם מפלגת יש עתיד, בין 13 ביוני 2021 ל-30 ביוני 2022 לאחר שהקימו ממשלה המורכבת מסיעות מגוונות. נפתלי בנט כיהן כראש ממשלת ישראל, איילת שקד כשרת הפנים ומתן כהנא כשר לשירותי דת. במהלך כהונת הממשלה פרשו מהקואליציה 3 חברי כנסת מימינה, אך לא התפטרו מהכנסת: עמיחי שיקלי (שהוכרז כח"כ פורש), עידית סילמן (ששימשה כיו"ר הקואליציה) וניר אורבך. ב-30 ביוני 2022 התפזרה הכנסת ה-24 ונפתלי בנט הודיע על פרישה מהחיים הפוליטיים. את מקומו כראש ימינה תפסה איילת שקד.

ב-27 ביולי 2022 הכריזו שקד ויועז הנדל מסיעת דרך ארץ על ריצה משותפת עם מפלגת ימינה במסגרת רשימת הרוח הציונית, במסגרת הבחירות לכנסת ה-25. סיעת ימינה תפעל עד להשבעת הכנסת העשרים וחמש. ב-15 באוגוסט התפצלו בנט, כהנא ופינטו לסיעה נפרדת בשם "המחנה הממלכתי", ודקה לאחר מכן התפצל בנט מהסיעה החדשה לסיעת יחיד בשם "ביחד", כאשר בנט צפוי להתמזג מחדש עם שקד וקארה. בקשת עידית סילמן להתפצל לסיעת יחיד לא אושרה והיא צפויה לעתור לבג"ץ על מנת שתוכל לרוץ במסגרת רשימה קיימת. העתירה התקבלה ועמיחי שיקלי ועידית סילמן שוריינו בליכוד למקומות 14 ו-16 ונבחרו לכנסת ה-25. ימינה התפרקה, איילת שקד רצה בבחירות לכנסת העשרים וחמש בראשות מפלגת הבית היהודי ולא עברה את אחוז החסימה, ואילו חה"כ אביר קארה רץ במפלגת חופש כלכלי וגם הוא לא עבר את אחוז החסימה.

עמדות פוליטיות 
בפוסט שפרסמה בפייסבוק ב-2019 פירטה איילת שקד את עקרונות רשימת ימינה, שלהם מחויבים כל החברים:
 זהות יהודית: נפעל לחיזוק הזהות היהודית של מדינת ישראל, ולהגברת החיבור של תלמידי ישראל לתורת ישראל, ארץ ישראל ולמורשת ישראל.
 לאום: יישום חוק-יסוד: ישראל היא מדינת הלאום של העם היהודי ומניעת כל פגיעה בו, תוך המשך הבטחת זכויות הפרט והשוויון לכל אזרחי ישראל.
 שלמות הארץ: אנו הרשימה היחידה שמתנגדת להקמת מדינה פלסטינית ולנסיגה כלשהי משטחי ארץ ישראל. נפעל לפתח את ההתיישבות בכל רחבי הארץ.
 ריבונות: החלת הריבונות הלאומית ושלטון החוק באופן מלא ושוויוני על כל אזרחי ישראל ותושביה, ובכלל זה סיום הממשל הצבאי והחלת ריבונות ישראל על חבלי יהודה, שומרון ובקעת הירדן.
 מאבק נחוש בטרור: הכרעת הטרור בנחישות וללא פשרות, מגבול עזה ועד קיצבאות המחבלים. השבת נעדרי צה"ל תוך גביית מחיר מהחמאס והתנגדות מוחלטת לשחרור מחבלים. סיוע לנכי צה"ל ונפגעי פעולות האיבה.
 עלייה והגירה: יישום מדיניות עלייה והגירה לאומית סדורה, שתקדם עלייה יהודית ותסיר חסמים מיותרים לקליטת עלייה, ושתמנע השתקעות בלתי-חוקית של מהגרי עבודה בארץ לצד ניצול לרעה של מדיניות איחוד משפחות.
 תחרות וחירות: קידום תחרות למונופולים וקרטלים סטטוטוריים, פתיחת המשק לתחרות בינלאומית וצמצום התכנון המרכזי במשק. קידום תחרות בדיור, שחרור קרקעות לבנייה ומדיניות מיסוי שתתמרץ פיתוח. טיוב האסדרה, הפחתת הנטל על מעסיקים לעידוד תעסוקה ופריון ויצירת סביבה נוחה לכלכלה שיתופית וטכנולוגיה עילית.
 הזכות לעבוד: דרישת רוב מוחלט ליציגות בעבודה, בוררות חובה בשירותים חיוניים, חובת שקיפות בארגוני עובדים.
 משילות: חיזוק ערכי המשילות והדמוקרטיה, חיזוק מעמד הכנסת כרשות מחוקקת והחזרת האמון בבית המשפט כרשות השופטת בהתאם לחוק. חיזוק מעמד נבחרי הציבור אל מול הפקידות הבכירה.
 אחריות חברתית: הגנה כלכלית ורפואית לנכים וקשישים, תוך שילוב אנשים עם מוגבלויות בחינוך, בחברה ובשוק העבודה.
 פיתוח הגליל והנגב: חיזוק הגליל והנגב בתעסוקה, דיור, רפואה, תיירות, תרבות ותחבורה, עידוד השקעות הון ויוזמות פרטיות ועסקיות אשר יביאו לחיזוק ההון האנושי ולהשארת משפחות בגליל ובנגב. חיזוק החקלאות וההתיישבות העובדת.

נוער ימינה
"נוער ימינה" היא תנועת הנוער של מפלגת ימינה. התנועה הוקמה לאחר איחוד של מפלגות הבית היהודי, האיחוד הלאומי והימין החדש.
בראש התנועה עומדים האחים בן ומתן דרור, התנועה הוקמה על בסיס תנועת הנוער של הימין החדש. בתנועה פעילים בגילים 12–18 עם הנהגה בוגרת.

מנהיגים

תוצאות בחירות

חברי הכנסת 
מקרא: , , .

הכנסת ה-22 
חברי הכנסת שנבחרו מטעם הרשימה לכנסת ה־22, כפי שהוגשה לוועדת הבחירות המרכזית ב-1 באוגוסט:

  איילת שקד – שרת המשפטים לשעבר ויו"ר מפלגת הימין החדש.
  רפי פרץ – שר החינוך ויו"ר מפלגת הבית היהודי, תא"ל במיל', הרב הצבאי הראשי לשעבר וטייס מסוקים. בהמשך פרש מהרשימה לסיעה עצמאית.
  בצלאל סמוטריץ' – שר התחבורה והבטיחות בדרכים ויו"ר מפלגת האיחוד הלאומי – תקומה.
  נפתלי בנט – לשעבר שר החינוך, שר הכלכלה, יו"ר הימין החדש והבית היהודי.
  מוטי יוגב – חבר כנסת, אל"ם במיל', לשעבר מזכ"ל בני עקיבא.
  אופיר סופר – חבר כנסת, מזכ"ל תקומה.
  מתן כהנא – אל"ם במיל', לוחם בסיירת מטכ"ל, טייס קרב ומפקד טייסת F-16, מועמד מטעם הימין החדש.

הכנסת ה-23 
חברי הכנסת שנבחרו מטעם הרשימה לכנסת ה־23:

  נפתלי בנט – שר הביטחון ויו"ר מפלגת הימין החדש.
  רפי פרץ – שר החינוך ויו"ר מפלגת הבית היהודי, תא"ל במיל', הרב הצבאי הראשי לשעבר וטייס מסוקים. בהמשך פרש מהרשימה לסיעה עצמאית.
  איילת שקד – לשעבר שרת המשפטים ויו"ר מפלגת הימין החדש.
  בצלאל סמוטריץ' – שר התחבורה והבטיחות בדרכים ויו"ר מפלגת האיחוד הלאומי – תקומה. בהמשך פרש עם אופיר סופר לסיעה עצמאית.
  מתן כהנא – אל"ם במיל', לוחם בסיירת מטכ"ל, טייס קרב ומפקד טייסת F-16.
  אופיר סופר – חבר כנסת, מזכ"ל תקומה לשעבר. בהמשך פרש עם בצלאל סמוטריץ' לסיעה עצמאית.

ב־14 ביולי 2020 התפלגה מהסיעה סיעת היחיד של הבית היהודי (רפי פרץ).
ב־20 בינואר 2021 התפלגה מהסיעה סיעת האיחוד הלאומי (בצלאל סמוטריץ' ואופיר סופר).

הכנסת ה-24 
חברי הכנסת שנבחרו מטעם הרשימה לכנסת ה-24:
  נפתלי בנט – ראש הממשלה החלופי, לשעבר ראש ממשלת ישראל, שר הביטחון, שר החינוך ושר הכלכלה, יו"ר מפלגת הימין החדש.
  איילת שקד – (התפטרה מהכנסת במסגרת החוק הנורווגי), שרת הפנים, לשעבר שרת המשפטים ויו"ר מפלגת הימין החדש.
  מתן כהנא – (התפטר מהכנסת במסגרת החוק הנורווגי וחזר לכהן בה), סגן השר לשירותי דת ולשעבר השר, אל"ם במיל', לוחם בסיירת מטכ"ל, טייס קרב ומפקד טייסת F-16. התפצל מהסיעה לסיעת המחנה הממלכתי.
  עמיחי שיקלי – פעיל חברתי ואיש חינוך, מייסד המכינה הקדם-צבאית תבור. הופרש מהמפלגה בסוף אפריל 2022, ומאוחר יותר באותה שנה התפטר מהכנסת. מועמד בבחירות לכנסת ה-25 מטעם הליכוד.
  ניר אורבך – יו"ר ועדת הכנסת לשעבר מזכ"ל הבית היהודי.
  אביר קארה – סגן שר במשרד ראש הממשלה, מראשי תנועת אני שולמן. לקראת הבחירות התפצל לסיעת היחיד חופש כלכלי, מפלגה בראשה התמודד בבחירות לכנסת ה-25.
  עידית סילמן – יושבת ראש ועדת הבריאות ולשעבר יושבת ראש הקואליציה וחברת כנסת מטעם איחוד מפלגות הימין. התפטרה מהכנסת ב-13 בספטמבר 2022. מועמדת בבחירות לכנסת ה-25 מטעם הליכוד.
  שירלי פינטו – ממייסדי המרכז הישראלי ללימודי חירשות ויועצת ראש עיריית רמת גן לענייני מוגבלויות ונגישות. התפצלה מהסיעה לסיעת המחנה הממלכתי.
  יום טוב כלפון – עורך־דין המומחה למשפט מסחרי ובינלאומי, פאנליסט בערוץ I24NEWS ופעיל חברתי.
  אורנה שטרקמן - מנהלת בית מלון, לשעבר סגנית ראש העיר נהריה. 
אלון דוידי, שהוצב במקום שלישי ברשימה, הודיע ב-5 באפריל 2021, יום לפני השבעת הכנסת על התפטרותו מהרשימה כיוון שהעדיף להישאר ראש עריית שדרות. במקומו נכנסה עידית סילמן.
שי מימון, שהוצב במקום התשיעי ברשימה, התפטר ב-15 ביוני 2021 מהרשימה מאחר שהוא לא התכוון לתמוך בממשלה שהקימו בנט ולפיד. במקומו נכנסה שירלי פינטו.
סטלה שנקל ויינשטיין, מנכ"לית ימינה עד להודעת בנט על פרישה מהפוליטיקה, שהוצבה במקום השתים עשרה ברשימה, התפטרה ב-3 באוגוסט 2022 מהרשימה. בבחירות לכנסת ה-25 התמודדה בראש מפלגת שלושים ארבעים.
רוני ססובר, שהוצבה במקום השלוש עשרה ברשימה, התפטרה ב-12 באוגוסט 2022 מהרשימה, זמן קצר לפני שהייתה אמורה להפוך לחברת כנסת במקום עידית סילמן. במקומה נכנסה לכנסת אורנה שטרקמן.

קישורים חיצוניים

ביאורים

הערות שוליים

ערכים שבהם תבנית אתר רשמי אינה מתאימה להוספה אוטומטית
2019 בפוליטיקה הישראלית
הבית היהודי
ישראל: מפלגות ימין היסטוריות
ישראל: מפלגות
מפלגות ציוניות
ישראל: מפלגות שלטון
נפתלי בנט
סיעות החברות בממשלת ישראל ה-34
סיעות החברות בממשלת ישראל ה-36